
Решение №302/18.08.2014 по нак. д. №861/2014 на ВКС, НК, II н.о.
 


 	
	В ИМЕТО НА НАРОДА	
	 	
	ВЪРХОВНИЯТ КАСАЦИОНЕН СЪД НА РЕПУБЛИКА БЪЛГАРИЯ, НАКАЗАТЕЛНА КОЛЕГИЯ, второ наказателно отделение, в закрито съдебно заседание на двадесет и осми юли през две хиляди и четиринадесета година в състав:	
	 	
	 ПРЕДСЕДАТЕЛ: ТАТЯНА КЪНЧЕВА	
	 	
	 ЧЛЕНОВЕ: ЛИДИЯ СТОЯНОВА	
	 	
	 ГАЛИНА ЗАХАРОВА	
		
	при секретар и с участието на прокурор разгледа докладваното от съдия ЗАХАРОВА наказателно дело № 861/2014 г. по описа на ВКС, второ отделение, като за да се произнесе, взе предвид следното:	
	 	
	 В срока за произнасяне съдът констатира, че касационното производство по наказателно дело № 861/2014 г. неправилно е образувано на основание чл. 346, т. 1 от НПК само по касационна жалба на подсъдимия Н. Р. Н. срещу въззивно решение № 46 от 02.04.2014 г., постановено по ВНОХД № 15/2014 г. по описа на ВтАС, НО.	
	 	
	Решението на ВтАС е било съобщено по реда на чл. 340, ал. 2 от НПК на втория подсъдим Д. Е. М. на 08.04.2014 г. В срока за обжалване на посочения въззивен съдебен акт подсъдимият М. е подал директно до ВКС две саморъчни писмени изложения, озаглавени „молби”, от 15.04.2014 г. и 17.04.2014, заведени във ВКС с вх. № 842/23.04.2014 г. В съдържанието на молбите е било конкретизирано въззивното дело и постановеното по него решение, с което първоинстанционната присъда е била потвърдена по отношение на подсъдимия Д. М., като молителят е декларирал желанието си да се яви пред ВКС и да бъде лично изслушан във връзка с делото му.	
	 	
	С разпореждане на зам. председателя на ВКС молбите на подсъдимия Д. М. са били изпратени на ВтАС за комплектоване с делото и изпращането им на ВКС.	
	 	
	С разпореждане от 09.05.2014 г. на съдията-докладчик по ВНОХД № 15/2014 г. по описа на ВтАС е било постановено делото да се изпрати на ВКС по компетентност само по касационната жалба на жалбоподателя Н. Р. Н.. По отношение на молбите на подсъдимия Д. М. е било констатирано, че нямат характер на жалба, не съдържат доводи срещу съдебния акт, като с тях молителят единствено претендирал да бъде лично призован за заседанието на ВКС.	
	 	
	На 15.05.2014 г. в регистратурата на първоинстанционния съд – ОС – Русе са постъпили две саморъчни изложения от подсъдимия М. (заведени с вх. № 5211/15.05.2014 г. на Русенския ОС), в които той подробно е изложил своите съображения във връзка с обвинението по чл. 196 от НК, за което е бил осъден. Писмените становища на подсъдимия са били изпратени на ВтАС, а оттам – на ВКС, където междувременно е било изпратено делото по жалбата на подсъдимия Н..	
	 	
	В насроченото на 23.06.2014 г. открито съдебно заседание на касационната инстанция подсъдимият Д. М. се е явил лично, доведен от затвора – Белене, но е бил заличен от списъка на лицата за призоваване с оглед констатацията, че касационното производство е образувано единствено по жалба на подсъдимия Н..	
	 	
	В срока за произнасяне подсъдимият М. е депозирал още две молби – вх. № 1365 от 02.07.2014 г. и вх. № 1469 от 17.07.2014 г., с които настоява да се отмени дадения ход по същество на делото и да бъде изслушан, като му се назначи нов служебен защитник; да се допусне присъединяването му към жалбата на подсъдимия Н.; да се възстанови срока му обжалване и др.	
	 	
	 След внимателно запознаване с изпратените от подсъдимия М. писмени изложения, настоящият съдебен състав счете, че ВНОХД № 15/2014 г. по описа на ВтАС неправилно е било изпратено на ВКС от въззивния съд единствено по жалбата на подсъдимия Н., по която съответно е било образувано и касационното производство по НД № 861/2014 г. на ІІ н. о. Съдията-докладчик от въззивния съд е надхвърлил правомощията си, като въпреки указанията на зам. председателя на ВКС, не е администрирал писмените молби на подсъдимия М. от 15.04.2014 г. и 17.04.2014, преценявайки че нямали характер на касационна жалба, без да уведоми за решението си молителя. Въпреки неудачните формулировки на подсъдимия, който сам е изготвял изложенията си според собствените си възможности, от молбите все пак става ясно, че той не е доволен от осъждането си, поради което иска да бъде лично изслушан от ВКС. Съгласно задълженията си по арг. от чл. 351, ал. 4, т. 1 от НПК съдията е трябвало да укаже на подсъдимия да уточни съдържанието на молбите си, да му посочи кои са недостатъците на волеизявлението му и да го покани да ги отстрани в 7-дневен срок, като в случай на неизпълнение е следвало да бъде проведена процедура по връщане на жалбата. 	
	 	
	По изложените съображения настоящият съдебен състав счете, че следва да отмени определението си от съдебно заседание на 23.06.2014 г., с което е бил даден ход по същество на делото, да прекрати образуваното касационно производство и да върне делото на ВтАС за надлежно уточняване и администриране на жалбата на подсъдимия Д. М., след което да бъде отново изпратено на ВКС по компетентност.	
	 	
	Водим от горното Върховният касационен съд, второ наказателно отделение,	
	 	
	РЕШИ:	
	 	
	ОТМЕНЯ определение, постановено в съдебно заседание на 23.06.2014 г. по наказателно дело № 861/2014 г. по описа на ВКС, ІІ н. о., с което е даден ход на делото по същество.	
	 	
	ПРЕКРАТЯВА образуваното касационно производство по наказателно дело № 861/2014 г. по описа на ВКС, ІІ н. о.	
	 	
	ВРЪЩА делото на Великотърновския апелативен съд за администриране на жалбата на подсъдимия Д. Е. М., комуто следва да се предостави възможност да отстрани недостатъците в жалбата си и да я уточни, след което делото да се изпрати на ВКС по компетентност за разглеждане на жалбите на подсъдимите Н. Р. Н. и Д. Е. М..	
	 	
	Настоящото определение не подлежи на обжалване и протестиране.	
	 	
	Препис от определението да се връчи на молителя М. и на жалбоподателя Н. за сведение.	
	 	
	 ПРЕДСЕДАТЕЛ:	
	 	
	 ЧЛЕНОВЕ:1.	
	 	
	 2. 	

